เหมือนมีอะไรสั่นๆในรูหู เป็นบางช่วง ระยะเวลาในการสั่น10-30วินาที สั่นข้างซ้าย ความรู้สึกเหมือนเนื้อเยื้อในรูหูสั่น คล้ายๆ การสั่นของมือถือ แต่ไม่บ่อย วันละ3-4ครั้ง สาเหตุเกิดจากอะไรครับ อันตรายมั้ยครับ
สวัสดีค่ะ อาการเหมือนมีอะไรสั่นๆ ในรูหู น่าจะเป็นอาการของหูอื้อ หรืออาการมีเสียงในหู (tinnitus) ซึ่งอาการนี้มีได้หลากหลาย ตั้งแต่การได้ยินของเสียงลดลง ความคมชัดของเสียงลดลง หรือรู้สึกเหมือนมีอะไรอุดหูอยู่ หรือรู้สึกมีเสียงดังในหู ซึ่งอาจเป็นเสียงแหลม วี๊ดๆ คล้ายมีแมลงบินในหู หรือเสียงหึ่งๆ หรือเสียงตุบๆ โดยอาจเกิดขึ้นเพียงข้างเดียวหรือพร้อมกันทั้ง 2 ข้าง ซึ่งสาเหตุของอาการหูอื้อ อาจเแบ่งได้ดังนี้- การได้ยินของเสียงลดลง เช่น จากการมีขี้หูอุดตัน มีสิ่งแปลกปลอมหรือแมลงเข้าหู หูอื้อที่เกิดหลังจากเป็นหวัด เป็นต้น- มีเสียงหึ่ง ๆ อื้อ ๆ มักเกิดจากโรคน้ำในหูไม่เท่ากัน ซึ่งมักมีอาการเวียนหัวบ้านหมุนและการได้ยินลดลงร่วมด้วย- มีเสียงแหลมวี้ดๆ ในหู จะเกิดจากความเสื่อมของหูชั้นใน จากอายุที่มากขึ้น หรือจากการรับฟังเสียงดังเป็นเวลานานๆ หรือจากการได้ยินเสียงดังมาก ในทันที เช่น เสียงระเบิด การใช้ยาบางอย่างที่มีผลข้างเคียงต่อประสาทหู หรือเกิดจากมีเนื้องอกของเส้นประสาทหู- มีเสียงลมในหู หรือได้ยินเสียงของร่างกายชัดกว่าปกติ เกิดจากการทำงานของท่อปรับความดันหูผิดปกติ เช่น เป็นโรคภูมิแพ้ ทำให้ท่อปรับความดันหู (eustachian tube) บวมและถ่ายเทอากาศไม่ได้ อาการมักเป็นๆหายๆ มักเป็นมากเวลาขึ้นที่สูง ขึ้นเครื่องบิน หรือดำน้ำ หรืออาจเกิดจากเป็นโรคมะเร็งหลังโพรงจมูก- มีเสียงก้องในหู เกิดจากการมีน้ำขังในหูชั้นกลาง- เสียงตุบ ๆ หรือเสียงฟู่ ๆ ที่ดังตามจังหวะการเต้นของชีพจร อาจเกิดจากเนื้องอกในช่องหู หรืออาจเกิดจากความผิดปกติของหลอดเลือด ซึ่งเป็นภาวะบางอย่างที่ทำให้เลือดในร่างกายเพิ่มขึ้นและหัวใจต้องบีบตัวแรงขึ้นจนส่งผลให้เกิดเสียงดังในหู เช่น ไทรอยด์เป็นพิษ, หลอดเลือดแดงใหญ่ที่คอตีบ หัวใจรั่ว เป็นต้นสาเหตุอื่นๆ นอกจากนี้ ได้แก่ การดื่มแอลกอฮอล์ กาแฟ โกโก้ การมีความเครียด วิตกกังวล อารมณ์ซึมเศร้า หรือเกิดจากนอนไม่หลับ เป็นต้นแนะนำให้ลองสังเกตอาการว่ามีอาการอื่นๆ ร่วมกับการรู้สึกสั่นๆ ในหู หรือไม่ เช่น มีปวดหู มีไข้ เวียนหัวบ้านหมุน การได้ยินลดลงผิดปกติ เป็นต้น หากมีอาการดังกล่าว ก็ควรไปพบแพทย์เพื่อตรวจ แต่หากยังไม่มีอาการอื่นๆ อาจสังเกตอาการไปก่อน หากอาการเป็นนานเกิน 1 สัปดาห์ หรืออาการเป็นมากจนรบกวนการทำงาน แนะนำให้ไปพบแพทย์เฉพาะทางหู-คอ-จมูกเพื่อตรวจหาสาเหตุและรักษาค่ะ